Võru

**Võru** (võru keeles *Võro*, saksa keeles *Werro*) on linn Kagu-Eestis, Võru maakonna keskus. Linna pindala on 14 km² ja elanikke oli 2024. aasta seisuga 12 112. Võrus räägitakse kõige rohkem eesti ja võru keelt.

Võru kaitsepühak on püha Jüri, kelle nime kannab ka Võru peatänav – Jüri tänav.

Vanim arheoloogiline leid Võru alalt on umbes 6000 aastat vana kolju. Tartu piiskopkonna idapiiri kaitseks rajati 13. sajandil Kirumpää piiskopilinnus. Katariina II korraldusega loodi 1783. aastal uusi maakondi ja nende seas Võru kreis. Linn asutati 21. augustil 1784, mil Riia asehaldurkonna kindralkuberner George Browne andis  linna asukoha ja nime määramise kohta. Võru esimene linnaplaan jõustus 1785. aastal. Ajaloolist kesklinna kaitstakse Võru vanalinna muinsuskaitseala koosseisus.

## Nimi
Linn on nime saanud läbi praeguse Võru linna voolava Võro oja järgi.

Arvatakse, et ojanimi *Võro* on kas järvenime *Verojärvi* sekundaarnimi, hämardunud tähendusega sõna *võra~võre~võro*, mille tuletiseks on ka *võreng*, või Verijärve nime esisilbi *e* mõjul muutunud *viro*-hüdronüüm.

## Ajalugu

### Linnarajamiseelne aeg
Vanim arheoloogiline leid praeguse Võru linna territooriumilt on juhuleiuna leitud naise kolju, mis kuulub keskmisse kiviaega (umbes IV aastatuhandesse eKr), olles seega umbes 6000 aastat vana. Ühtlasi on see vanim kolju, mis Eestimaalt seni leitud. Paikkonna suurimateks asulateks enne linna rajamist olid Kirumpää ja Võru mõis (Võrumõisa).

### Rajamisest 19. sajandini
Katariina II korraldusega moodustati 1783. aastal Vene riigis palju uusi maakondi, sealhulgas neli maakonda (kreisi) Liivimaal. 1783. aasta moodustati Riia asehaldurkond ja kreisid, sealhulgas kreis keskusega Vana-Koiola mõisas.

1784. aastal soovitas George von Browne keisrinna Katariina II-le kolida vaid aasta Vana-Koiolas toiminud maakonnakeskuse Võru mõisa, mille eelistena tõi välja Võhandu jõe, 2 järve ja härrashoone, mis sobiks valitsusasutuste asupaigaks. 6. juuli 1784 käskkirjaga sai Browne keisrinnalt korralduse osta parun Karl Mengdenilt 57 000 rubla eest Võru eramõisa ja asutada sinna uus maakonnalinn. 24. juulil sõlmiti mõisa ostu-müügileping ja 10. augusti dekreediga nimetab Riia asehaldusvalitsus linna Võruks ja maakonna Võru maakonnaks.

19. märtsil 1785 kinnitas kindralkuberner George Browne, linnaseaduse alusel esimese Võru linna plaani. 4. oktoobril 1788 kinnitas Katariina II Võru linna vapi. Linnaplaani kohaselt pidi linnas olema korrapärase, täisnurkselt ristuvate tänavate võrk, linna algaastaid meenutavad veel luteri (1793) Katariina kirik ja õigeusu (1804) Suurkannataja Ekaterina kirik. 1790. aastal moodustati Võru linnavalitsusorgan Võru magistraad Võru kaotas 1796. aastal ajutiselt maakonnalinna õigused ning moodustati ühine Liivimaa kubermangu Tartu-Võru kaksikmaakond. 1797. aastast aga mindi tagasi vana haldus- ja valitsemiskorra juurde.

### 19. sajand kuni tänapäev
1827. aastal avati Võru linnahaigla, kus töötas Võru linnaarstina Friedrich Reinhold Kreutzwald. 19. sajandil hakkas Võrus elavnema kodanikuelu. 1867. aastal asutati Võru Vabatahtlik Tuletõrje Selts, 1881. aastal Laulu- ja Mänguselts Kannel. Võru oli sellel ajal tuntud ka koolilinnana, kus asus Heinrich Krümmeri erakool ja Genge kõrgem tütarlastekool. Lisaks andis kultuurielule juurde Võrus elanud Friedrich Reinhold Kreutzwald, kes elas ja tegutses seal linnaarstina aastatel 1833–1877. Võrus kirjutas ta ka eesti rahvuseepose "Kalevipoeg"

Majanduslikult ei olnud esialgu linna areng kiire, tegeldi peamiselt linakiu ja -seemne ekspordiga. 19. sajandi keskel hakkas arenema käsitöönduslik tootmine (naha-, lubja- ja õllevabrik). Hoogu andis linna arengule 1889. aastal valminud Pihkva–Riia raudtee, mille abil Võru sai otseühenduse Riia ja Peterburiga. 1915. aastal sai Võru elektrivalguse.

Esimese maailmasõja ajal evakueeriti Võrru koole Palangast ja Riiast. Vabadussõja ajal jäi Võru Lõuna rindel 8. XII 1918 ‒ 1. II 1919 Punaarmee kätte hõivatuks. 19. jaanuaril tungisid Eesti väed Voore mõisani, Võru piirkonnas asunud Punaarmee taganes Eestist Marienburgi poole. Pärast esimest maailmasõda ja Vabadussõda elavnes kodanike tegevus taas, 1917. aastal alustas tegevust Naiskäsitöökool, 1925. aastal Võru Tööstuskool. Aastatel 1921–1930 tegutses Võru Õpetajate Seminar, laulu- ja mänguselts Kannel. Võrus elas 1940. aastal 6600 inimest. Pärast esimest maailmasõda 1920.‒1930. aastail arenes Võrus väiketööstus (lina-, puidu- ja nahatöötlusettevõtted). 1926. aastal oli Võrus 31 tööstusettevõtet, 79 käsitöökoda, 5 panka, 4 võõrastemaja ja restorani, 3 sauna, 148 kaubandusettevõtet.

Teise maailmasõja ajal kestis Võrus 8. VII 1941 ‒ 13. VIII 1944 Saksa okupatsioon. Kagu-Eestis pealetungiv Punaarmee võttis 11. augustil ära Petseri ja kaks päeva hiljem Võru. Augustis 1944 oli Eesti NSV ajutine pealinn Võru, hiljem sai Võrust rajoonikeskus. Nõukogude ajal rajati Võrru mööblivabrik, gaasianalüsaatorite tehas (VGT), piimatoodete tehas, ehitusettevõtted, jalatsivabrik jt. Võru linna rahvaarv suurenes 18 000 inimeseni. Ehitati uusi paneelelamurajoone (Võrusool Luha tänava ja Nöörimaal Vilja tänava piirkonnas) Liitval ja Kubjal kujunesid välja individuaalmajade kompleksid.

## Loodus
### Kliima
Selles jaotises on kasutatud Eesti Meteoroloogia ja Hüdroloogia Instituudi (EMHI) Võru meteoroloogiajaama andmeid. Jaam asub Võrus Vilja tänaval ning seal on tehtud ilmavaatlusi 1868. aastast ja fenoloogilisi vaatlusi 1949. aastast. Jaam on automatiseeritud 2003. aastal.

Ajavahemikus 1981–2010 tehtud ilmavaatluste põhjal oli Võrus aasta keskmine õhutemperatuur 6,1 °C. (Eesti keskmine oli samal ajal 6,0 °C.) Veebruari keskmine õhutemperatuur oli −5,1 °C ja juuli keskmine 18,0 °C. Mõõdetud madalaim õhutemperatuur oli −35,8 °C ning kõrgeim +35,6 °C, see on ka Eesti maksimum.

Aasta keskmine sademete hulk oli samal ajal 665 mm, mis oli mõnevõrra madalam Eesti keskmisest (672 mm). Maksimaalne ööpäevas mõõdetud sademete hulk on 130,8 mm.

Keskmine tuulekiirus oli 2,6 m/s, maksimaalne aga 24 m/s (86 km/h). Päikesepaiste keskmine kestus oli aastas 1659,0 tundi, veebruaris 57,5 tundi ja juulis 271,5 tundi.

### Veestik

Linnas paikneb kolm järve: Tamula järv (231,3 ha), Kubija järv (15,9 ha) ja Kubija Veskijärv (1,7 ha). Tamula järv on väikse Vahejõe kaudu ühendatud Vagula järvega. Loodest ja põhjast piirab linna Võhandu jõgi.

Linna loode- ja põhjapiiriks on samuti veekogud: Vahejõgi, Võhandu jõgi ja Koreli oja. Veekogud moodustavad umbes 19% Võru pindalast.

Tamula järves, mis saab alguse Võhandu jõest, domineerivad kalaliikidest enamjaolt latikas, ahven ja särg. Üsna palju leidub ka haugi, kiiska ja koha. Koha võib kasvada järves kuni kümnekiloseks.

### Geoloogiline ehitus
Võru valdavalt tasast ala eraldab põhjas kagu-loodesihiline Koreli oja org. Seal on ühtlasi linna madalaim koht (69 m üle merepinna). Raudteest lõunas ulatub Kubija lainjas männimetsaga kattunud liivik 89 m üle merepinna. Võru asub Võru-Hargla nõos, mis on piiratud lõunast Haanja kõrgustikuga ja põhjast Ugandi lavamaaga.

Ugandi lavamaad ja Haanja kõrgustikku eraldab ida-läänesuunaline Võru orund, mis lõikub sügavale aluspõhja kivimitesse, kus settekihi paksus ulatub 60–80 meetrini või enamgi. Võru orundisse lõuna poolt suubuvas Kütiorus on Noodasjärvest lõuna pool pinnakatte paksus üle 150 m. Võru ümbruses, liivakiviplatool, ulatub pinnakatte paksus mõnest meetrist paarikümne meetrini, mattunud orgudes kuni saja meetrini. Võrus esineb pinnakattes peale moreeni ja kruusa ka turvast ja järvemuda.

Võru asub keskdevoni ladestul. Kristalne aluskord asub 500 m sügavusel merepinnast. Võru lähedal (Munamäel ja Väimelas) on puuritud 1950. aastatel kaks puurauku Nõukogude Liidu nafta-gaasi otsingute ja hüdrogeoloogiliste uuringute raames.

### 2019. aasta 27. oktoobri torm
25. oktoobril 2019 andis Riigi Ilmateenistus eelseisvaks nädalavahetuseks teise astme tormihoiatuse. 27. oktoobri hommikul jõudis Rootsi rannikule madalrõhkkond, mis liikus päeval Eesti kohale ning muutus järk-järgult tugevamaks. Tormi erakordse jõulisuse põhjustas järjest enam suurenev kontrast keerise lõunaserva mööda liikunud sooja ja Läänemere kohal põhjakaarest alguse saanud külma sissetung.

Tormi tagajärjel sai kõige enam kahjustada Võru piirkond. Toona mõõdetud tugevaim tuulekiirus 26,1 m/s on viimase 50 aasta maksimum. Sellega võrdväärne torm oli olnud 22. detsembril 1971, mil tuulepuhangud olid kuni 25 m/s. Teise astme torm lennutas Võru alajaamas seadmetele selle hoone plekk-katuse tükke, mistõttu jäi kogu linn kaheksaks tunniks elektrita.

Üks piirkonna suuremaid elektritarbijaid, Valio Võru piimatööstus, pidi peaaegu kümnetunnise tootmisseisaku tõttu hävitama 50 000 euro väärtuses toodangut.

## Linnaehitus ja arhitektuur

### Linnaehitus
Võru esimene linnaplaan jõustus 1785. aastal. Võru on Paldiski kõrval üks Eesti kõige korrapärasema planeeringuga linnu. Linnaosad on Kesklinn, Võrusoo ja Kubija, asumid Võrukivi, Liitva ja Nöörimaa. Kõige tihedam on korrapärase ristküliku- või ruudukujulise tänavavõrgustikuga Kesklinn. See jääb Tamula järve, Roosi tänava, Koreli oja, Räpina maantee ja Paju tänava vahele. Kesklinnas asuvad olulised haldus- ja kultuuriasutused ning suurem osa äridest. Selle tuumik on võetud muinsuskaitse alla, tema äärekvartalid moodustavad muinsuskaitseala kaitsevööndi. Kesklinnast loodes, Antsla maantee ääres asuvad Võrukivi ja Liitva on peamiselt väikeelamutega asumid. Vanema, 1960. aastatel planeeritud Võrukivi teke on seotud samanimelise tellisetehasega (praegu Võrukivi OÜ).

Nöörimaa linnaosa paikneb Kesklinnast kirdes Koreli oja ja Kolaoja vahel. See on 1970. aastate II poolel ja 1980. aastatel ehitatud elurajoon. Vilja tänavast lõunas asub Võru suurim viiekorruseliste sektsioonelamute rühm, eramud paiknevad põhja suunas. Kagus, Räpina maantee ääres, on Nöörimaa kokku kasvanud Võrusoo tööstuspiirkonnaga. Võrusooks kutsutakse Tamula idakalda, Räpina maantee, linna idapiiri ja raudtee vahelist ebaühtlase planeeringuga territooriumi. Seal asub peamine osa linna transpordirajatistest ja tööstus-, ehitus- ja laondusettevõtetest (eeskätt Räpina maantee ja Pika tänava ääres) ning mitu erineva hoonestustiheduse ja vanusega elurajooni (vanim lõunas Võru raudteejaama lähistel). Nende keskel paikneb ligemale veerandit linnaosa pindalast katab liigniiske ja võsastunud ala (sellest tuleneb Võrusoo nimi). Raudteest lõuna suunas paiknev Kubija on metsarikas elu- ja puhkerajoon, mille piires on ka Võru kalmistu, hotell-turismikeskus ning Kuperjanovi üksik-jalaväepataljoni Taara sõjaväelinnak. Viimane on loovutanud osa maad Kubija uusimale, 1990. aastatel rajatud Taara eramuasumile. Võru arenes Eesti oludes keskmise suurusega linnaks 1960. aastatel, kui väikerajoonide kaotamisega suurenes tema hallatav ala ning rajati uusi suurvabrikuid (Võru Gaasianalüsaatorite Tehas, Võru Piimakombinaat) ja laiendati vanu.

### Arhitektuur

#### Linnaväljak
Võru keskväljak (tuntud ka kui Seminari väljak) on linna ajalooline süda, kust avanevad vaated Võru ajaloolistele hoonetele. Väljak on kujundatud tänapäevaseks urbanistlikus stiilis linnaruumiks, mille keskmesse jääb linnasüdame melu koos ajaveetmise võimalustega. Arhitektuurses lahenduses ja linnamööbli disainis on kasutatud võru (ringi) motiive. Taastatud ajalooline keskväljak avati 2019. aasta juunis.

Väljaku suurus koos tänavaruumiga on 18 757 ruutmeetrit. Väljaku idee autor on Villem Tomiste ja see valmis koostöös arhitektuuriprogrammiga "Hea avalik ruum". Võru linna linnaväljaku muudab omapäraseks suurtel ratastel linnamööbel, mida saab vastavalt vajadusele liigutada.

#### Kirikud
Katariina kirik on pühitsetud Vana-Võromaa kreisi asutaja Venemaa keisrinna Katariina II nimipühakule Aleksandria Katariinale. See asub Võru linna keskväljaku kõrval. Kiriku juurest mööda Katariina alleed liikudes jõuab välja Tamula järve promenaadile. Stiililt on kirik hilisbarokne koos tugevate varaklassitsistlike elementidega. Ühelöövilise, suurte kaarakendega kirikuhoone projekteeris Riia arhitekt Christoph Haberland. Kirikus on vendade Kriisade 1913. aastal ehitatud orel.

Ekaterina kiriku ehitamist alustati 1793. aastal Venemaa keisrinna Katariina II valitsemise ajal. Kiriku arhitekt oli arvatavasti Liivimaa kubermangu arhitekt M. Schons, ehitusmeister oli linna elanik Johann Karl Otto. Kirik valmis 1804. aastal püha Suurkannataja Ekaterina auks. Klassitsistlikus stiilis ristkülikukujulise põhiplaani, toeka kellatorni ja kõrgel asetseva haritorniga kirikut kaunistavad petikutes asuvad kaaraknad. 2008. aastal taastati kiriku aed. Seal on praegu kunstnik Marje Ernitsa pühakirjateemaliste joonistuste vabaõhunäitus.


Võru Katariina kirik 2013-09.jpg|Võru Katariina kirik 2013. aastal
Võru Suurkannataja Ekaterina kirik 2013.JPG|Võru Suurkannataja Ekaterina kirik
07738-Werro-1906-Dörptsche Poststraße-Brück & Sohn Kunstverlag.jpg|Võru kirikute tornid 1906. aastal


#### Roosisaare sild

Roosisaare rippsild ehitati 1998. aastal. Silla projekteeris ka varem mitu rippsilda projekteerinud Jaan Linno. See on mõeldud jalakäijatele ning asub Tamula rannapromenaadi lõpus. Sild ühendab linna Tamula järves asuva Roosisaare poolsaarega. Eesti pikimalt (180-meetriselt) jalakäijate sillalt avaneb vaade Võru linnale ja Tamula järvele. Tamula rannapromenaad ja Roosisaar on nii kohalike kui ka turististe meelispaik.

Vaadet Tamula järvele ja Roosisaare sillale võib imetleda ka läbi National Geographicu kollase akna, mis paigaldati Lõuna-Eesti Leader-töörühmade ühisprojekti "Elu kahe maailma piiril" ja Võru linna koostöö raames.

## Rahvastik
Rahvastik on Võrru tulnud enamasti ajalooliselt Võrumaalt, mistõttu suurem osa linna elanikkonnast on eestlased: 1934. aastal 91,1% (venelasi 3,2, sakslasi 2,7%), 2000. aastal 90,2% (venelasi 7,5%). Nõukogude okupatsiooni ajal oli eestlaste osatähtsus väiksem, näiteks 1979. aastal 83,2% (venelasi 14,2, ukrainlasi 1,5%).

## Kultuur

Võru kultuuri seostatakse võru keele, folkloori ja laulupidudega. Tänapäeval on Võrus mitu kultuuriasutust, kes korraldavad kultuuriüritusi ning edendavad võru keelt ja üldist kultuurielu.

Võru kultuur seostub seal 1833‒1877 elanud ja arstina ametis olnud Friedrich Reinhold Kreutzwaldiga. Võrus kirjutas ta ka eesti rahvuseepose "Kalevipoeg". Kreutzwaldile kuulunud valdustes asub tänapäeval memoriaalmuuseum. Tamula kaldal seisab lauluisa Kreutzwaldi mälestussammas, mille autor on Amandus Adamson.

### Vaatamisväärsusi
* Vabadussõjas langenute kalmistu ja mälestussammas Võru surnuaias
* Parvlaeva Estonia katastroofis hukkunute mälestusmärk
* Tauno Kangro skulptuur "Seapere" (pronksivalaja Bruno Kadak)
* Peeter Leinbocki skulptuur "Elujõud"
* Rippsild Tamula järve põhjanurgas Roosisaarele
* Roosisaarel silla läheduses muinsuskaitse all olev kiviaja asulakoht (Tamula asulakoht).
* Võru Katariina kirik (1793) ja Võru Suurkannataja Ekaterina kirik (1806) – arhitektuurimälestised Võru kesklinnas.
* Arteesia kaev Võru-Kubijal Kubija järve ääres – arteesia basseini survelised veed väljuvad mitmesaja meetri sügavuse puuraugu kaudu maapinnale.
* Võru Tamula ranna promenaad (2009)


Katariina allee Võrus.jpg|Katariina allee Võrus
Võru city centre at night.jpg|Purskkaev Võrus Kesklinna pargis
Hüljatud maja Võru kesklinnas.jpg|Hüljatud maja Võru kesklinnas Kreutzvaldi ja Vabaduse ristmikul (2024)
Võru linnakalmistu 03.JPG|Võru linnakalmistu
WMEE-exp2019-(021) Võru.jpg|Memoriaal aastatel 1941–1952 Võrus küüditatutele


### Asutused
Võru Kannel on 1881. aastal Eesti esimeste seltside reas asutatud laulu- ja mänguselts. Tänapäevaks on Võru Kannel kujunenud peamiseks Võru linna ja maakonna mitmeotstarbeliseks kultuurikeskuseks. Sihtasutusele Võru Kannel kuuluvad
* 2000 inimest mahutav Kandle aed,
* 387 istekohaga teatri- ja kinosaal,
* 250 istekohaga kontserdisaal.

Võru keele uurimise ja arendamisega tegeleb riiklik teadus- ja arendusasutus Võru Instituut. Instituut korraldab võru keele ja kultuuri õpetamist, õpetajate ettevalmistust, teaduskonverentse ning osaleb võrukeelsete multifilmide ja arvutimängude tootmises.

#### Muid kultuuriasutusi

* Kunstisalong Avatud Ateljee
* Võru Linnagalerii
* Vendade Kriisade memoriaalmuuseum ehk Orelimuuseum
* Võrumaa Muuseum
* Muuseum-teemakoda Inglite Kodu
* Võru Kunstikool

### Üritused

Igal aastal toimub Võrus pärimustantsufestival, kohvikutepäev ja suur kohaliku toidu laat Uma Mekk. Augustis korraldatakse linna aastapäeva, kus kuulutatakse välja linna aukodanik. Iga kolme aasta tagant korraldatakse võrukeelne laulu- ja rahvaüritus Uma Pido.

### Meedia
Võrumaa peamine päevaleht on Võrumaa Teataja, mille peatoimetaja on Kalev Annom. Veel antakse Võrus välja Lõunalehte, Lõunaeestlast, Võru Linna Lehte ja võrukeelset Uma Lehte. Võrus asutati ka raadio Ring FM, ent nüüdseks on see stuudio kolinud Tartusse ja Tallinna.

### Religioon
Võrus on esindatud järgmised konfessioonid: EELK Võru Katariina kogudus, EAÕK Võru Suurkannataja Ekaterina kogudus, Võru Elupuu kogudus, EEVL Täisevangeelne Võru Hosianna kogudus, Päästearmee Võru korpus, Seitsmenda Päeva Adventistide Võru kogudus, Võru Baptisti kogudus, Võru Püha Timoteose kogudus, Võru Jehoova tunnistajate kogudus.

## Haridus

19. sajandil oli Võru tuntud koolilinnana. 1804. aastal avati hoones aadressil Turu 1 Võru kreiskool, 1887. aastal muudeti kreiskool linnakooliks. 1830.–1840. aastatel olid tuntud H. Krümmeri erakool-pansionaat ja Genge kõrgem tütarlastekool. 19. sajandi teisel poole töötas Võrus 7 kooli 31 õpetaja ja 317 õpilasega. 1917. aastal alustas tööd Naiskäsitöökool ja 1925. aastal Võru Tööstuskool. Aastail 1921–1930 tegutses seal Võru Õpetajate Seminar, kus õpetas Johannes Käis.

### Lasteaiad
Võrus on neli lasteaeda: 12 rühmaga Sõleke, 5 rühmaga Okasroosike, 10 rühmaga Päkapiku ja 11 rühmaga Punamütsike.

### Põhiharidus
Võrus tegutseb kolm põhikooli. Võru Kesklinna Kool on Võru vanim põhikool. 2015. aastal asutati Võru linnas uue põhikoolina Võru Kreutzwaldi Kool. 1996. aastal asutati Võru Järve Kool, mis on mõõduka, raske ja sügava vaimse ning liitpuudega laste kool. Lisaks sellele tegutseb Võrus veel kuueklassiline Väike Werrone Kool, mis rajati 2017. aastal ning mis juhindub Waldorfi pedagoogikast.

1792. aastal asutatud Võru I Põhikool suleti 31. augustil 2015 koolivõrgu ümberkorraldamise tõttu. 1925. aastal asutatud Võrusoo Põhikool suleti 2004. Ka 1. oktoobril 1945 asutatud Võru Vene Põhikool suleti 14. juulil 2010 õpilaste vähesuse tõttu.

### Keskharidus
Võrus tegutseb alates 1. septembrist 2015 riigigümnaasium – Võru Gümnaasium. Enne seda sai keskharidust omandada Võru Kreutzwaldi Gümnaasiumis (suleti 31. augustil 2015). Kuni 2020. aastani tegutses Võru linnas ka Võru Täiskasvanute Gümnaasium.

## Majandus
### Ettevõtlus
Pärast Eesti taasiseseisvumist on töötajate üldarv ja tootmisega seotud töötajate osatähtsus järsult vähenenud. 1989. aastal töötas tööhõivelistest võrulastest esmases ja teises majandussektoris kokku 54%, 2000. aastal 38,5%. 2002. aasta alguses oli Võru linna ettevõtetes ja asutustes tööl 6435 inimest, neist umbes 1400 elas väljaspool Võru linna. Osa võrulasi töötab ka linnast väljas.

Võru linn on tähtis tööstuskeskus. Töötleva tööstuse 20. suuremas ettevõttes töötas 2021. aastal 930 töötajat ning müügitulu oli ligikaudu 120 miljonit eurot. Tähtsaim tööstusharu, mille arvel on umbes 70% linna tööstustoodangust ja milles on hõivatud 450 töötajat on toiduainetetööstus: Valio Eesti Juustutööstus, Cristella VT (Baltimaade suurim sügavkülmutatud pagaritoodete valmistaja) ja Puratos Malt. Puidu ja mööblitööstuses on tegevad 8 ettevõtet 250 töötajaga (Võru EMPAK, AS Wermo). Kergetööstuse sektoris on 4 ettevõtet 85 töötajaga sh jalatsivabrik AS Abris.

Logistikavaldkonnast on heaks näiteks OÜ Plangi Trans. Kaubanduses on tähtsal kohal ettevõte Võru Tarbijate Ühistu. Turismi tähtsuse kasv on elavdanud majutus- ja toitlustusasutuste tegevust.

Võru suurim kaubanduskeskus on Kagukeskus.

### Turism

Võrus leiavad turistid puhkuse veetmiseks tegevust nii suvel kui talvel. Linnasüdamest vaid 8 minuti autosõidu kaugusel asuvad Kubija valgustatud suusa- ja jooksurajad ja välijõusaal ning 20 minuti sõidu kaugusel Haanja valgustatud suusarajad. Suvel on turistide meelispaik Tamula rand, kus leidub tegevust igas vanuses inimestele – suur liivarand, mänguväljakud väikelastele, palliväljakud ja välijõusaal. 800-meetrine rannapromenaad algab Tamula hotelli juurest ning lõpeb Roosisaare silla juures, millelt avaneb kaunis vaade Võru linnale ja järvele. Silla läheduses asub muinasasula koht ning silmapaistev skulptuuri, mis sümboliseerib elujõudu. Suviti on avatud ka Tamula rannabangalo. Suvitajate ja linnarahva rõõmuks toimub suvel romantikafestival, juuli keskpaigas Võru Folkloorifestival, augustis Võru linnapäevad ning lisaks muid üritusi. Vaiksemat rannapuhkust saab nautida Kubija hotell-loodusspaa lähedal pisikese Kubija järve kaldal.

Ajaloohuvilistel on võimalus külastada Kreutzwaldi Memoriaalmuuseumi ja Võrumaa Muuseumi, kus asuvad muuseum ja galerii. Kultuurihuvilistele pakub huvitavat programmi Võru Kultuurimaja Kannel, kus asuvad kino/teatri- ja kontserdisaalid ning linnagalerii. Rokkmuusikat on aeg-ajalt võimalus kuulata pubis Õlle 17 ja džässmuusikat kohvikus Spring. Öistele pidulistele pakuvad programmi klubid Tartu ja Capital, Stedingu kelder, pubi Taevas ja Pubi 17. Ka spordihuvilistele jätkub Võrus tegevust nii iseseisvalt, kuna linnas ja selle vahetus ümbruses asuvad jooksu-, rulli- ja suusarajad ning puhkealad, kui ka spordiürituste raames. Võrus on suurepärane spordikeskus ja väiksemad spordibaasid.

#### Majutusasutused
Majutusasutustest leiduvad Võrus

* Georgi hotell
* TAEVAS külalistemaja
* Villa Margit
* UMA KUUP Külaliskorter
* Kagu hostel
* Mõisa Ait külalistemaja
* Sviit NR 7 Külaliskorter Võrus
* Tamula hotell
* Ränduri külalistemaja
* Kubija puhkemajad
* Kubija hotell-loodusspaa

### Transport
Võru on liiklussõlm, kus ristuvad rahvusvaheliselt tähtsad Valga–Petseri raudtee ja Tallinna–Tartu–Võru–Luhamaa maantee. Linna asukoht on geograafiliselt soodne kaubavahetuseks Venemaa ja Lätiga. Seal kohtuvad teed, mis viivad Põlvasse, Räpinasse ja Valka. Tallinna–Tartu–Võru–Luhamaa maantee läheb läbi linna Antsla maantee, Jüri tänava ja Kose tee nime all. Lisaks asub Jaama tänaval Võru raudteejaam, mis pole enam raudteejaamana kasutusel. Võru linnas ja selle lähiümbruses asub ka heas korras kergliiklusteede võrk.

## Sport

### Võru spordiüritused
Võrus korraldatakse näiteks järgmisi spordiüritusi:

* Jaan Gutmanni nimeline Võru võrkpalliturniir
* Haanja maraton
* 1784 meetri linnajooks
* Võhandu maraton (algab Tamula järvest)
* Võru Rattaralli
* Georg Otsa ujumisvõistlus (üle Tamula järve)
* Võru Roller
* Kesköökoss

Lisaks toimub igal aastal orienteerumis- ja jooksusari. Võrumaa Spordiliit korraldab Võrumaa meistrivõistlusi näiteks kettagolfis ja petangis. Mainekamad spordialad on Võrus võrkpall ja suusatamine.

### Võru spordirajatised

Võrus leiduvad järgmised spordirajatised:

* Võru Spordikeskus
* Kubija tervisespordikeskus
* Kreutzwaldi tänava 16 võimla ja väliväljakud
* Roosi tänava staadion
* Vee tänava tenniseväljakud ja korvpalliväljak
* Tamula rannaala rannavõrkpalli ja -jalgpalli väljakud
* Minijalgpalliväljakud
* Võru rulapark

Lisaks saab Võrus sportimiseks kasutada Võru Kreutzwaldi Kooli, Võru Kesklinna Kooli ja Võru Täiskasvanute Gümnaasiumi võimlat ning staadione. Koreli pargis asub kettagolfirada.

### Spordiklubid
Võrus asuvad järgmised spordiklubid:

* Võru Sulgpalliklubi
* FC Helios Võru jalgpallikool
* Võru Judoklubi Rei
* Kergejõustikuklubi Lõunalõvi
* Orienteerumisklubi Võru
* Spordiühing Võru Biathlon (laskesuusatamine)
* Spordiühing Ekstreempark (kärestikuslaalom, kaljuronimine, seiklussport)
* Võru Võrkpalliklubi
* Tenniseklubi VSOP
* Võrumaa Koolispordi Ühendus
* Võrumaa Spordiliit
* Jalgpalliklubi Võru
* Parksepa Spordiklubi (korvpall)
* Võru Spordiveteranide Koondis
* Võru Spordiselts Kalev (kahevõistlus, Kreeka-Rooma maadlus, firma- ja tervisesport)
* Võru Maleklubi (male, kabe)
* Võru Suusaklubi
* Võru Spordiklubi Küti (petank)
* Kati Pilatese Stuudio
* MTÜ Kagu Kotkad (kettagolf)

## Tervishoid
Võru tervishoiu- ja sotsiaalhoolekandesüsteem tugineb aktsiaseltsile Lõuna-Eesti Haigla. Selle polikliiniku osakond asub Kubija lähistel Meegomäel (Võru vallas). Seal on 167 aktiivravi kohta ja 30 hoolderavikohta. Lisaks leidub seal ka 46 hooldekodu kohta. Eraldi majas paikneb erihooldekodu ja MTÜ Lõuna-Eesti Erihooldusteenuste Keskus. Võru linnas pakuvad rehabilitatsiooniteenust Nöörimaa Tugikodu, MTÜ Toetuskeskus Meiela ja MTÜ Võru Päevakeskuse Ühing.

## Turvalisus

### Riigikaitse

Riigikaitseorganisatsioonidest asub Võru kaguosas Taara linnak, mis tegeleb 2. jalaväebrigaadi ajateenijate väljaõpetamisega ja on peamiselt tuntud Kuperjanovi jalaväepataljoni poolest.

Lisaks sellele on Taara linnakus ka Kaitseväe Ühendatud Õppeasutuste Lahingukool ja 2. jalaväebrigaadi Tagalapataljon.

Samuti leidub Võrus Noorte Kotkaste, Kaitseliidu ja Kodutütarde Võrumaa malev ning Naiskodukaitse Võrumaa ringkond.

### Politsei
Võrus aadressil Räpina mnt 20a paikneb Kagu politseijaoskond, mida juhib piirkonnavanem Anti Paap.

### Tuletõrje

1867. aastal asutati Võrus Vabatahtliku Tuletõrje Selts. 1884. aastal oli Võrus teadaolevalt 2697 elanikku, kellest 100 vabatahtlikku tuletõrjujat. 1923. aastal sai Võru Vabatahtlik Tuletõrjeühing esimese mootoriseeritud pritsi ja 1929. aastal esimese tuletõrjeauto. 1991. aasta 1. märtsil tehti maakondliku tuletõrje järelevalve jaoskonnast ja Võru kutselise tuletõrjemeeskonnast Võru Maakonna Tuletõrjeamet. Tulekustutus- ja päästetööde valdkonna parandamiseks loodi 1993. aastal Võru Päästeameti ja Võru Tuletõrjeameti baasil ühtne Võrumaa Päästeamet. 2002. aasta alguses kolis Võru päästekomando ja Võrumaa Päästeamet uude hoonesse aadressil Võrus Räpina mnt 20a, mida oli selleks ajaks viis aastat ehitatud. Töötingimused muutusid seal oluliselt töötajasõbralikumaks. Selle ajani oli tegutsetud Kreutzwaldi tänava väikestes ruumides, kus oli raskusi uue tehnika ja meeskonna mahutamisega.

## Linna juhtimine

Võru linnapea on 2023. aastast Kalvi Kõva.

## Sümboolika

Võru linn sai vapi 1788. aastal. Sellel on kujutatud kuuske kuldsel pinnal. Keiserlikus ukaasis on märge, et linna vapile lisati kuusk seetõttu, et nimetatud puu on sealsele maastikule väga iseloomulik. 1864. ja 1866. aastal senatile esitatud Võru linna vapi kujutised on samasugused kui varasem vapp. Eesti Vabariigi ajal kasutati ajaloolist vappi – kuuske kuldsel põhjal. 17. detsembril 1937 kiideti vapp linnavolikogu koosolekul heaks, sest muudetud oli vaid vapikilbi kuju. Vapi värvid võeti ka lipule: kollane – roheline – kollane.

Võrul on ka logo, mille autor on kunstnik Katre Lember. Logo kujutab Võru linna ümbritsevat looduskeskkonda, milleks on "mägine maa, sügavad järved ja parasjagu päikest". Võru tunnuslause on "Üts ummamuudu liin". Selle soovituslik kasutus eesti keeles on "Üks isemoodi linn". Tunnuslause on inglise keeles "A bit different".

## Silmapaistvaid isikuid

* Contra, luuletaja
* Ivi Eenmaa, endine Võru linnapea
* Hillar Kalda, poliitik, arst ja Võrumaa vapimärgi kavaler
* Kalle Kauksi, muusik
* Vahur Kersna, ajakirjanik
* Tuuli Koch, ajakirjanik
* Friedrich Reinhold Kreutzwald, Võru linnaarst, kirjanik
* Vennad Kriisad, orelimeistrid
* Johannes Käis, pedagoog ja kooliuuendusliikumise juht
* Hilje Murel, näitleja
* Erki Nool, poliitik ja endine kergejõustiklane
* Silja Otsar, Võru valla aukodanik
* Ivari Padar, poliitik
* Erki Pehk, dirigent
* Heino Pehk, koorijuht ja muusikapedagoog
* Jüri Pihl (oli Võru linna RSN siseasjade osakonna (miilitsa)ülem)
* Inga Raitar, kirjanik, ajakirjanik
* Kerttu Rakke, kirjanik (kodanikunimi Kadi Kuus)
* Johan Randvere, pianist
* Villu Reiljan, ettevõtja ja endine poliitik
* Olavi Ruitlane, kirjanik
* Peeter Saan, Võru linna teenetemärgi kavaler ja Kaitseväe orkestri peadirigent
* Ain Saar, vabadusvõitleja
* Anti Saarepuu, endine murdmaasuusataja
* Alar Sikk, alpinist
* Uku Suviste, muusik
* Vilja Toomast, poliitik
* Harry Tuul, endine Võru prefektuuri politseiprefekt, aastatel 1997–2003 politsei peadirektor
* Tõnis Sarap, saatejuht ja muusik

## Sõpruslinnad

*  Laitila (Soome)
*  Landskrona (Rootsi)
*  Suwałki (Poola)
*  Joniškis (Leedu)
*  Chambray-Lès-Tours (Prantsusmaa)
*  Kaniv (Ukraina)

Lisaks on Võru linnal kujunenud sõprussuhted veel järgmiste omavalitsusüksustega:
*  Alūksne (Läti)
*  Bad Segeberg (Saksamaa)
*  Härryda (Rootsi)
*  Iisalmi (Soome)

## Vaata ka

* Segakoor Hilaro
* Võrumaa keskraamatukogu
* Võru JK
* Koreli tänav
* Võru linnavolikogu
* Võru raudteejaam
* Võru pangahoone
* Võru Täht
* Võru Muusikakool
* Võru vanalinna muinsuskaitseala

## Viited

## Välislingid

* Võru koduleht
* 360° aeropanoraam / aerofoto
* Võru ajalugu aastaarvudes